Document ID: 31999R1036

NEUVOSTON ASETUS (EY) N:o 1036/1999,
annettu 17 päivänä toukokuuta 1999,
tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttamisesta riisintuottajien korvausjärjestelmän mukaisten tukihakemusten jättämistä koskevien määräpäivien osalta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
(1) riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/95(3) 6 artiklassa perustetaan riisintuottajia koskeva korvausjärjestelmä,
(2) tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetun neuvoston asetuksen (ETY) N:o 3508/92(4) 1 artiklan a alakohdassa säädetään, että siinä perustettua järjestelmää sovelletaan asetuksen (EY) N:o 3072/95 6 artiklassa vahvistettuun riisintuottajien tukijärjestelmään, ja
(3) yhdennetyn järjestelmän soveltamiseksi riisintuottajien korvausjärjestelmään moitteettomasti ja pysyvästi olisi täsmännettävä hakemusten esittämistä sekä hakemuksiin joissakin tuottajajäsenvaltioissa tehtäviä muutoksia koskevat määräajat,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 3508/92 6 artikla seuraavasti:
a) Lisätään 2 kohtaan alakohta seuraavasti: "Asetuksen (EY) N:o 3072/95 6 artiklassa säädetyn riisintuottajien korvausjärjestelmän osalta jäsenvaltion vahvistama päivä ei saa olla kyseistä satoa edeltävää 31 päivää toukokuuta myöhäisempi, ja Portugalin sekä Espanjan osalta kyseinen päivä ei saa olla satoa edeltävää 30 päivää kesäkuuta myöhäisempi."
b) Lisätään 4 kohtaan alakohta seuraavasti: "Asetuksen (EY) N:o 3072/95 6 artiklassa säädetyn riisintuottajien korvausjärjestelmän osalta pinta-alatukihakemuksiin voidaan tehdä joitakin muutoksia, jos toimivaltaiset viranomaiset saavat kyseiset muutokset viimeistään 2 kohdan toisessa alakohdassa vahvistettuina päivinä."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä toukokuuta 1999.

Labels: 4
17
19
5
3
6